ทุนสำรองประเทศเพิ่ม 1,000 ล้านเหรียญสหรัฐ
ธปท.เผยทุนสำรองประเทศเพิ่ม 1.000 ล้านเหรียญสหรัฐ มาอยู่ที่ 1.567 แสนล้านเหรียญสหรัฐ คาดเพิ่มขึ้นตามการเข้าดูแลค่าเงินบาทที่ปรับแข็งค่าขึ้นช่วงสัปดาห์ก่อน
11 ธ.ค. 2558

ธปท.เผยทุนสำรองประเทศเพิ่ม 1.000 ล้านเหรียญสหรัฐ มาอยู่ที่ 1.567 แสนล้านเหรียญสหรัฐ คาดเพิ่มขึ้นตามการเข้าดูแลค่าเงินบาทที่ปรับแข็งค่าขึ้นช่วงสัปดาห์ก่อน
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ 4 ธ.ค.ที่ผ่านมาว่าอยู่ที่ระดับ 1.567 แสนล้านบาท หรือ ประมาณ 5.610 ล้านล้านบาท เพิ่มขึ้น 1,000 ล้านเหรียญสหรัฐ หรือประมาณ 3.6 หมื่นล้านบาท หากคิดอัตราแลกเปลี่ยนวันนี้ที่เปิดตลาดเช้านี้ที่ระดับ 36.00 บาท/เหรียญสหรัฐ เทียบกับสัปดาห์ก่อนหน้าทุนสำรองอยู่ที่ระดับ 1.557 แสนล้านเหรียญสหรัฐ หรือ ประมาณ 5.575 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.18 หมื่นล้านเหรียญสหรัฐ ลดลงเล็กน้อย 100 ล้านเหรียญสหรัฐ เมื่อเทียบกับสัปดาห์ก่อนหน้าที่ 1.19 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.685 แสนล้านเหรียญสหรัฐ
นักค้าเงินธนาคารพาณิชย์ ระบุว่า ทุนสำรองที่เพิ่มขึ้นน่าจะเป็นผลจากการเข้าดูแลการเคลื่อนไหวของเงินบาทที่กลับไปแข็งค่าหลุดต่ำกว่าระดับ 36 บาท/เหรียญสหรัฐในช่วงสัปดาห์ที่ผ่านมา ด้วยการเข้าซื้อเงินเหรียญสหรัฐในตลาดเข้าเก็บสะสมในทุนสำรองเพื่อไม่ให้เงินบาทแข็งค่ามากเกินไป เพราะหากปล่อยให้แข็งมากกว่าสกุลอื่นๆในภูมิภาคย่อมกระทบภาคส่งออกไทยที่ชะลออยู่แล้วให้ชะลอมากขึ้น อย่างไรก็ดีการเข้าดูแลตลาดเป็นด้วยความระมัดระวัง เนื่องจากเงินบาทยังมีแนวโน้มอ่อนค่าลงได้ จากความแข็งแกร่งทางเศรษฐกิจของสหรัฐที่ปรับดีขึ้นและแนวโน้มการขึ้นดอกเบี้ยของธนาคารกลางสหรัฐ(เฟด)ในเดือนนี้ที่ทำให้เงินเหรียญสหรัฐแข็งค่าขึ้นต่อเนื่องเมื่อเทียบกับสกุลต่างๆทั่วโลก
ทางด้านฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.ในปัจจุบันอยู่ที่ระดับ 1.638 ล้านล้านบาท เพิ่มขึ้น 8.75 หมื่นล้านบาท เมื่อเทียบกับสัปดาห์ก่อนหน้าที่ 1.550 ล้านล้านบาท สะท้อนสภาพคล่องในระบบที่สูงขึ้นในช่วงท้ายปีที่มีความต้องการจับจ่ายใช้สอยเริ่มเพิ่มขึ้น